„Водовод“ а.д. Бања Лука

МАРИЈЕ БУРСАЋ БР 4 | Јануар 2023. године

Пословна политика

**за 2023. годину**

**САДРЖАЈ**

[УВОД 2](#_Toc123735112)

[ЦИЉЕВИ ОСТВАРЕЊА ПОСЛОВНЕ ПОЛИТИКЕ 4](#_Toc123735113)

[ВОДОСНАБДИЈЕВАЊЕ И ОДВОЂЕЊЕ ОТПАДНИХ ВОДА 5](#_Toc123735114)

[Производња и дистрибуција воде 5](#_Toc123735115)

[Контрола квалитета воде 5](#_Toc123735116)

[Одржавање система водовода и канализације 6](#_Toc123735117)

[Развој система 6](#_Toc123735118)

[СМАЊЕЊЕ ГУБИТАКА НА СИСТЕМУ ВОДОСНАБДИЈЕВАЊА 7](#_Toc123735119)

[Технички губици 7](#_Toc123735120)

[Комерцијални губици 7](#_Toc123735121)

[КОМЕРЦИЈАЛНА ПОЛИТИКА 8](#_Toc123735122)

[ФИНАНСИЈСКА ПОЛИТИКА. 8](#_Toc123735123)

[ПРАВНА ПОЛИТИКА И КАДРОВИ 9](#_Toc123735124)

[ПОЛИТИКА ИНФОРМАЦИОНИХ ТЕХНОЛОГИЈА 10](#_Toc123735125)

[ИНТЕГРИСАНИ СИСТЕМ УПРАВЉАЊА КВАЛИТЕТОM 10](#_Toc123735126)

[ЗАШТИТА ЖИВОТНЕ СРЕДИНЕ 11](#_Toc123735127)

[ЈАВНОСТ РАДА 12](#_Toc123735128)

# **УВОД**

Пословна политика „Водовод“-а а.д. Бањалука за 2023. годину прије свега заснива се на одржавању ликвидности предузећа у отежаним условима пословања, која је ове године била нарочито угрожена.

У пројектовању планских физичких и финансијских показатеља Друштва узета је у обзир и актуелна лоша економска ситуација у Европи, па и Свијету. Један од фактора који ће довести до великих промјена у планирању и самом пословању Водовода Бања Лука, јесте чињеница да је Одлуком Уставног суда (март 2022. године), укинута фиксна накнада за мјерно мјесто која се од марта 2019. године фактурисана и показивала као посебна ставка на рачунима потрошача.

У конкретном случају укидање фиксне накнаде за мјерно мјесто значи умањење прихода Водовода за више од **1.000.000,00 КМ** само у овој години. Истовремено, у периоду од 1. јануара 2022. године, је дошло до пораста цијене ел. ен., што представља додатно повећање трошкова нашег Друштва за оквирно **500.000,00 КМ**, такође на годишњем нивоу. У 2023. години нас чека ново поскупљење струје за отприлике 20%, што у преводу значи додатних **500.000,00 КМ** трошкова струје, што укупне торшкове ел. енергије у 2023. години доводи на планирани износ од преко **3.000.000,00 КМ.**

**Реализација пројекта соларних панела и изградња малих соларних електрана би требала да ублажи ове негативне ефекте.** Инвестиција чија се коначна реализација планира за отприлике 3 године и чија укупна вриједности износи преко 2.000.000,00 КМ - у пуном капацитету имаће снагу преко 1 мегавата и засигурно ће бити значајна уштеда на трошковима ел. енергије за Водовод Бања Лука.

Прва фаза овог пројекта ће се реализовати у I кварталу 2023. године, у висини од 400.000,00 КМ. Та средстава ће бити донирана од стране Центра за међународну сарадњу и развој (CMSR-а).

Поред овога, усљед поремећаја на тржишту и постојеће кризе у цијелој Европи дошло је и до великог повећања цијена улазних елемената као што су: гориво, ауто-дијелови, хемикалије које су потребне за производњу и пречишћавање воде, итд..., што додатно отежава редовно и неометано пословање Водовода.

Када то све саберемо добијамо повећање трошкова у 2022. години од преко **2.000.000,00 КМ** (од којих већина није могла да се планира/предвиди), тако да ће и реализација постављених циљева ове године засигурно одступати од појединих планираних вриједности .

Водовод у данашњим отежаним условима пословања, дио проблема може да санира својим ресурсима и додатним уштедама као нпр:

* смањењем губитака воде (реалних и привидних губитака),
* сталном контролом на терену, смањењем броја нелегалних потрошача чиме би такву врсту расхода претворили у нове изворе прихода,
* смањење трошкова ел. ен., (соларни панели, адекватнија рјешења гријања и сл.)

Пословање Друштва је и даље оптерећено отплатом кредита KfW банке за пројекат „Градски систем водоснабдијевања и одвођења отпадних вода града Бањалука“ на годишњем нивоу од око 2.000.000,00 КМ. Позитивна ставка је да Водовод Бања Лука ове године затвара своја дуговања према банци и закључује овај кредит што ће засигурно растеретити редовно пословање.

Кредит Свјетске банке за изградњу II фазе фабрике воде ПП „Новоселија-2“ на годишњем нивоу износи око 600.000 КМ и још увијек је активан.

Као посљедица свих горенаведених разлога Друштво је било присиљено да се обрати са **Захтјевом за усклађивањем цијене воде, односно увођем дистрибутивног трошка као фиксног дијела јединствене цијене воде**, према Скупштини града, како би се елиминисали негативни ефекти изазвани Одлуком Уставног Суда.

**Дистрибутивна накнада** би се уградила у структуру јединствене цијене и била би фиксна у зависноти од самог профила мјерног мјеста, односно водомјера корисника услуге у истој висини као када је први пут уведена фиксна накнада за мјерно мјесто. Дакле, треба истаћи да се не ради о било каквом повећању цијене воде, већ враћање у стање које је било до марта 2022. године.

* Треба напоменути да се за наредну годину (2023.) планирају и значајне инвестиције у производним погонима на Фабрици воде и другим објектима који су у том комплексу у Новоселији, како би се вратио стари „сјај“ тим постројењима. Овдје нису направљена заначајнија улагања на рестаурацији, још од 1977. године када је Фабрика воде и званично пуштена у рад, дакле скоро 50 година.
* Наредне године су планиране појачане активности на откривању нелегалних потрошача који су у великој мјери отежали испоруку воде ове године, као и живот самом становиштву на тим подручијма.
* У наредној години се такође планирају повећане инвестиције у реконструкцију и изградњу водоводне мреже, јер ћемо уз додатну механизацију, односно 3 камиона и багер који су набављени u 2022. години, дио послова око прекопа, ископа, реконструкције, санације итд., радити сами.

# **ЦИЉЕВИ ОСТВАРЕЊА ПОСЛОВНЕ ПОЛИТИКЕ**

„Водовод“ а.д. Бањалука пружа најзначајнију комуналну услугу, односно услугу водоснабдијевања, становништву града Бањалука, дијеловима општине Челинац, Лакташи, Кнежево, Мркоњић Град, Рибник и дио општине Приједор, као и руралним околним мјестима кроз систем сеоског водовода.

Квалитетно водоснабдијевање и одвођење отпадних вода пружа становништву основне предуслове за живот и заштиту здравља, омогућава раст и развој привреде и обезбјеђује функционисање институција. Обезбјеђење услуге водоснабдијевања и одвођења отпадних вода је обавеза „Водовода“ а.д. Бањалука и уколико је та обавеза испоштована у квалитету и квантитету, значај ће се рефелктовати на квалитет живота у Граду Бањалука.

За обезбјеђење услуге водоснабдијевања и одвођење отпадних вода се брину запослени у „Водоводу“ а.д. Бањалука, чији укупан број износи 369 на крају 2022. године, тако да је потребно очувати и њихов социјални и друштвени статус бар, на досадашњем нивоу.

**Циљеви пословне политике у 2023. години:**

* континуирано снабдијевање потрошача хигијенски исправном водом за пиће, у довољним количинама, са оптималним притиском у цјевима, уз редовну набавку хемикалија и енергената,
* уредно одвођење отпадних вода за потрошаче прикључене на јавну канализацију,
* редовно вршење контроле воде у властитој лабораторији, јавној установи за здравство и специјализованим институцијама ван земље,
* набавку средстава и савременог материјала у довољним количинама за одржавање система (постројења за производњу воде, пумпне станице, водоводна мрежа, итд.)
* смањење комерцијалних и техничких губитака у систему водоснабдијевања,
* обрачун и контролу потрошње воде, (квартално за индивидуалне потрошаче и сваки мјесец за све остале категорије потрошача),
* повећање наплате текићих, али и старих потраживања,
* финасирање свих трошкова пословања, водећи се принципима економичности и рационализације средства за планиране јавне набавке и завршетак планираних инвестиција,
* ефикасну наплату потраживања употребом свих легалних и легитимних инструмената наплате путем Суда,
* континуирану едукацију запослених са побољшањем услова рада,
* редовну исплату плата и накнада запосленима по важећим актима,
* рад свих запослених и управљачке структуре у складу са позитивним законским прописима,
* транспарентну сарадњу са оснивачем, потрошачима и јавношћу,
* транспарентну сарадњу са Синдикалном организацијом,
* вратити стабилност редовног пословања Водовда кроз јединствену цијену воде (дистрибутивни трошак-фиксни дио јединствене цијене воде),
* реализовати прву фазу пројекта соларних панела и изградње соларних електрана како би се смањили трошкови ел. енергије,
* реновирати просторије Фабрике воде и околних објеката у Новоселији.

# **ВОДОСНАБДИЈЕВАЊЕ И ОДВОЂЕЊЕ ОТПАДНИХ ВОДА**

Водоснабдијевање и одвођење отпадних вода су основна дјелатност „Водовода“ а.д. Бањалука за чији квалитет и квантитет је потребно обезбиједити сљедеће:

## **Производња и дистрибуција воде**

Укупна дужина водоводе мреже је „нарасла“ на више од 1.700 km цјевовода (примарни + секундарни/разводни), заједно са системом сеоског водовода, те производни капацитети морају да испрате све захтјеве по важећим стандардима за све нове кориснике.

За производне капацитете: бунарски систем 400 l/s , фабрика воде, прва фаза 600 l/s, фабрика воде, друга фаза 400 l/s, извориште Суботица 17 l/s , Гашића врело 40 l/s, Бањица 24 l/s, Црно врело 41 l/s - континуирано обезбјеђивати неопходне количине хемикалија, електричну енергију за производњу хигијенски исправне воде и њену дистрибуцију до пумпних станица, резервоара и крајњих корисника.

Примјетно је повећање укупне произведене количине воде са система Црно врело, за отприлике 500.000 m3, или додатних 20 l/s у односу на прошлу годину. Очекује се додатно припајање руралних мјеста на систем Црног Врела у 2023. години (Бронзани Мајдан – Мелина и други).

Обезбиједити редовно одржавање постројења и објеката, као и функционисање постојећег и доградњу потребног командно-контролног система. Извориштима Суботица, Гашића врело, Бањица, Црно врело такође приступити у смислу реконструкције, очувања и заштите, уз уважавање чињенице да становништво које се са њих снабдијева водом нема алтернативу. Завршетак започетих пројеката са градом Бањалука – Вода 1 и Вода 2, као и активности пројекта Вода 3 које су у току.

## **Контрола квалитета воде**

Контрола квалитета воде у свим водоводним системима којима управља Друштво се проводи према Плану и програму рада који подразимијева основне и периодичне прегледе у интерној лабораторији. План рада је у складу са Правилником о здравственој исправности воде намијењене за људску потрошњу и проводи се под надзором Републичког инспектората. Јавноздравствени надзор обавља ЈЗУ, Институт за јавно здравство Републике Српске, а за анализе које не ради Институт ангажују подуговараче из Србије и Хрватске. Интерна контрола квалитета воде је законска обавеза сваког субјекта у пословању са храном-водом, јер је Законом о храни вода је дефинисана као храна. У интерним лабораторијама Друштва се обавља контрола по важећим свјетски признатим методама и на високософистицираним уређајима, од стране квалификованог кадра, обученог за вршење лабораторијских анализа.

У интерним лабораторијама Друштва годишње се анализира преко 5.000 узорака воде, како у хемијском, физичко-хемијском, тако и у микробиолошком и радиолошком погледу, док се у лабораторијама Института за јавно здравство Бања Лука годишње анализира око 2.800 узорака воде, такође на физичко-хемијске, хемијске и микробиолошке параметре. Контрола обухвата узорке сирове воде и пречишћене воде за пиће са полазних цјевовода, узорке по фазама производног процеса-полупроизводи, као и узорке воде за пиће са дистрибутивних резервоара и дистрибутивне мреже на славинама код потрошача, а обавља се путем основних и периодичних прегледа.

## **Одржавање система водовода и канализације**

Одржавање водоводног и канализационог система треба вршити континуирано са савременим материјалима, довољним бројем извршилаца, радних машина и механизације. Планиране набавке грађевинских машина су неопходне за нормално функционисање одржавања, као и повећање радне снаге, односно броја извршилаца на терену, што се управо и планира идуће године. У 2022. години набављена су 3 камиона и један мањи багер, 9 муљних пумпи за воду, чиме је механизација и опрема за интервенције, санацију кварова, као и редовну изградњу водоводне мреже знатно појачана. Са обзиром да укупна дужина мреже износи преко 1.700 km, заједно са селима, потребно је још радне снаге и савремене механизације да би одржавање комплетне водоводне мреже и канализације било на оптималном нивоу.

Такође, на основу Програма евиденције кварова, чишћења и снимања постојећег канализационог система, те осталих активности, давати приједлоге за реконструкције и побољшање рада водоводног и канализационог система.

У наредној години се планирају повећане инвестиције у реконструкцију и изградњу водоводне мреже, јер ћемо уз додатну механизацију, односно 3 камиона и багер који су набављени u 2022. години, дио послова око прекопа, ископа, реконструкције, санације итд., радити сами.

## **Развој система**

Развој система наставити са сталним одржавањем и кориштењем базе података за водовод и канализацију у ГИС технологијама, у складу са потребама потрошача и развоја града Бањалука. Развој система подијелити на одржавање и осавремењавање система за постојеће потрошаче, као и нове потребе. Постојећи систем сагледавати, вршити мјерења, израду пројеката и програма за реконструкције. За развој система за нове потрошаче обезбједити стални контакт и уску сарадњу са Одјељењем за комуналне послове АСГ Бањалука.

# **СМАЊЕЊЕ ГУБИТАКА НА СИСТЕМУ ВОДОСНАБДИЈЕВАЊА**

Смањење губитака у систему водоснабдијевања је један од приоритетних задатака у Друштву. Ове активности се издвајају, у складу са усвојеним Програмима, као најважнија обавеза и циљ пословне политике, након обезбјеђења остварења основне дјелатности. Према Плану пословања смањење губитака од 1% на годишњем нивоу представља врло задовољавајућу стопу, уколико се наравно иста и реализује.

У склопу предметних активности планира се сљедеће:

## **Технички губици**

* Из домена краткорочних мјера вршити сљедеће:

Обављати континуирано текуће радове описане у одржавању водоводног система, односно ажурно поправљати све видљиве кварове, као и дијагностиковане по посебним Програмима.

* Из домена средњорочних мјера вршити сљедеће:

Формиране основне зоне билансирања воде за сектор „Сјевер“ опремити адекватном опремом, припремити податке за израду хидрауличког модела и извршити билансирање и прорачун учинковитости по IWA методологијама.

Извршити контролу димензионираности постојећих великих водомјера и предложити њихову замјену.

* Из домена дугорочних мјера вршити сљедеће:

За 2023. годину, као и обично се планира замјена 1% цјевовода на годишњем нивоу и израда пројектне документације,

Заједно у сарадњи са градом Бањалука планирана је изградња нове водоводне мреже са улагањима Водовода – до 700.000 КМ.

## **Комерцијални губици**

Откривање и легализација нелегалних потрошача је такође континуирана активност за коју треба обезбиједити подршку и поставити јасну границу између воде, као основне потребе за живот, техничких предуслова за прикључење и друштвене неодговорности нелегалних потрошача.

Дефинисан је План увођења у матичну евиденцију нелегалних потрошача за чију реализацију су задужени Сектор за комерцијалне послове и Сектор развоја. План подразумијева детаљну контролу нелегалних потрошача по свим дефинисаним зонама, с циљем прикупљања неопходних података, на основу којих ће се спроводити адекватне мјере, како према оним потрошачима који имају услове за легалан прикључак (легализација), тако и према потрошачима за које се још нису стекли услови (увођење у привремену евиденцију до стицања услова за легализацију).

На дијеловима града гдје нема изграђене секундарне водоводне мреже планирати изградњу цјевовода из властитих средстава, колико то могућности буду дозвољавале и вршити легализацију прикључака као и укидање пописаних и непописаних група грађана. Поред наведеног у припреми је израда Акционог плана за рјешавање илегалних прикључака у којем ћемо дефинисати тачне кораке појединачних служби и обим посла.

# **КОМЕРЦИЈАЛНА ПОЛИТИКА**

**Политика продаје**

За наредну годину се предвиђа континуиран рад на повећању продаје производа и услуга у свим категоријама потрошача и наставак активности на уређењу дужничко-повјерилачких односа путем споразума и уговора о продаји и наплати наших производа. Термин повећања продаје се односи на контролу потрошње воде у планираним и ванредним очитавањима свих категорија потрошача и легализацији нелегалне потрошње који је описан у поглављу Смањење губитака у систему водоснабдијевања - Комерцијални губици. У дијелу повећања обима услуга према трећим лицима потребно је провести активности за конкурентност понуда на тржишту и осигурати констатно присуство и праћење потражње тржишта за услугама које Друштво може пружити трећим лицима.

**Политика набаве**

Набавке у 2023. години ће вршити у складу са Планом пословања, Планом набавки, дефинисаним стратешким и оперативним циљевима и финансијским могућностима Друштва, поштујући Закон о јавним набавкама БиХ.

# **ФИНАНСИЈСКА ПОЛИТИКА**

Економско-финансијска политика је дио пословне политике која садржи скуп одлука и мјера заснованих на одређеним правилима и принципима који се примјењују у пословним трансакцијама у циљу остварења задатака Друштва. Главни циљ је обезбјеђење финансијских средстава за обављање основне дјелатности и одржавање неопходног нивоа ликвидности за испуњење обавеза према потрошачима, добављачима и запосленима.

За успјешно пословање је потребно обезбједити материјалну основу, нарочито због приспјелих обавеза по основу враћања кредита Свјетске банке на годишњем нивоу од око 600.000 КМ и прикупљања средстава за отплату кредита KfW банке од око 2.000.000 КМ. Кредит KfW банке ће бити отплаћен на крај ове године, што ће растеретити пословање Водовода Бања Лука.

У склопу економско-финансијске политике су предвиђене сљедеће активности:

- Створити услове за остварење позитивног финансијског резултата на крају пословне године, који поред прихода од основне дјелатности подразумијевају и снажну борбу за пружање улуга трећим лицима у оквиру споредне дјелатности.

- Започете су активности на измјени Одлуке о јавном водоводу и јавној канализацији како би се на бољи начин прецизирали одређени проблеми који се дешавају у пракси, те успоставила методологија цијене воде која ће пратити све промјене и повећање трошкова редовног пословања Водовода и рефлектовати их једнако на цијену пружања услуге;

- Водити рачуна о ликвидности и одржавању позитивног тока готовине, као и измирењу обавеза по основу пореза, доприноса, кредита и плата и накнада запосленима;

- Све пословне промјене спроводити у складу са међународним рачуноводственим стандардима;

- Континуирано побољшавати наплату од потрошача за текуће обавезе, а за наплату из протеклог периода користити све законом утврђене облике наплате, као и искључења са система водоснабдијевања;

- Наставити започете активности у 2022. години по питању утуживања дуга потрошача за воду, како би се спријечила застара утврђена Законом, те смањивати број нелегалних потрошача – односно потрошача који нису уведни у систем наплате или имају статус привременог потрошача;

- Сагледавати све трошкове и вршити анализу потреба и могућих уштеда кроз ефикасније кориштење свих расположивих средстава;

- Увести додатну обуку и усавршавање стручних кадорва и радне снаге, кроз семинаре, презентације, конференције и сл.

- Смањивати трошкове пословања на свим нивоима, који не угрожавају обављање основне дјелатности.

# **ПРАВНА ПОЛИТИКА И КАДРОВИ**

У оквиру правне политике „Водовод“-a а.д. Бањалука циљеви су сљедећи:

* Вођење пословне политике према позитивним законским прописима, поштујући све законе у оквиру којих се одвија дјелатност Друштва,
* Одржавање редовних сједница Скупштине акционара, Надзорног одбора, Одбора за ревизију и Управе Друштва, са праћењем провођења донесених одлука,
* Унапријеђење корпоративноаг управљања,
* Предузимање свих правних радњи пред надлежним судовима,
* Едуковање запослених у циљу рационализације трошкова пословања и побољшања квалитета рада запослених,
* Јачање колективне припадности, односа према раду, дисциплини и корпоративном идентитету у функцији остварења заједничких циљева појединаца и друштва,
* Запошљавање неопходних кадрова.

# **ПОЛИТИКА ИНФОРМАЦИОНИХ ТЕХНОЛОГИЈА**

У склопу развоја, увођења нових и унапријеђења постојећих информационих технологија реализовати:

* Израда новог веб портала Друштва као и корисничког портала потрошача, (респонзивност, пријава, брзи преглед, мјерно мјесто, рачун, хронолошки приказ уплата , обавјештења, пријава стања од стране потрошача итд...)
* Имплементација и одржавање новог пословно-финансијског софтвера,
* Одржавање интерних комуникација, набавка нових рачунара и остале опреме у складу са потребама,
* Системску и апликативну подршку свим секторима и одјељењима Друштва.

# **ИНТЕГРИСАНИ СИСТЕМ УПРАВЉАЊА КВАЛИТЕТОM (ИМС)**

Водовод ће у оквиру пословних обавеза, своје пословне циљеве остваривати кроз примјену Политике интегрисаног система управљања процесима, који се састоји од система управљања квалитетом, система управљања заштитом животне средине и безбједности воде за пиће, а који су дефинисани међународним стандардима ISO9001:2015, ISO 14001:2015 и HACCPпринципима.

Интегирсани систем управљања (ИМС) друштва „Водовод“ а.д. Бања Лука је пројектован тако да обезбједи сљедеће:

* Производ који ће испунити очекивања клијената (корисника, потрошача),
* Превенцију проблема,
* Истраживање узрока неусаглашености и ефикасно спровођење корективних акција,
* Пројектовање производа на бази захтјева клијената (корисника, потрoшача),
* Континуирано унапређење квалитета, заштите животне средине и безбједности воде за пиће,
* Елиминисање, смањење и стављање под контролу свих утицаја на животну средину који су идентификовани или могу да настану приликом обављања активности из области дјелатности Друштва сa фикасном примјеном система управљања заштитом животне средине као саставног дијела ИМС-а,
* Елиминисање или смањење ризика по безбједности воде за пиће.

Свјетска организација ''TÜV SÜD Management Service GmbH'' Минхен,извршила је сертификацију

„Водовод“ а.д. Бања Лука према стандардима: ISO 9001:2008(систем менаџмента квалитетом), ISO 14001:2004 (систем заштите животне средине) и [HACCP](http://www.bvk.rs/wp-content/uploads/2015/05/HACCP.pdf)(систем управљања ризицима у производњи хране).

Сертификат за стандарде ISO 9001:2008и ISO 14001:2004 потврђује да „Водовод“ а.д. Бања Лука има уведен и примјењује систем управљања квалитетом и заштитом животне средине за област: Производња и дистрибуција воде за пиће, сакупљање и одвођење отпадних вода.

Сертификат за HACCP принципе односи се на област: Производња и дистрибуција воде за пиће.

Постојећи сертификати су важили до марта 2022. године, те је сходно томе урађена ресертификација система менаџмента, која је успјешно завршена у децембру 2021. године.

Циљеви Интегрисаног система управљања квалитетом, заштитом животне средине и безбједности воде за пиће периодично (на годишњем нивоу) се припремају, усвајају и прати се њихово остваривање, за шта су одговорна сва лица која су Одлуком Друштва именована у Тиму за ИМС. Циљеви ИМС-а се усвајају на редовним сједницама Управе Друштва, а ниво њиховог остваривања се анализира током периодичног преиспитивања ИМС-а, који проводи Тим за ИМС заједно са Управом Друштва.

Интегрисани систем управљања на годишњем нивоу дефинише одређене циљеве кроз посебан докуменат. Сходно томе су израђени Циљеви ИМС и Прoграм реализације циљева ИМС за 2023. годину, који су компатибилни са Пословном политиком Водовода.

Управа Друштва сваке године (минимално једанпут годишње) преко својих органа и представника (Тим за ИМС, ПРИМС) планира преглед интегрисаног система управљања квалитетом, заштитом животне средине и безбједности воде за пиће као свеобухватни, или у више наврата, по одређеним темама односно груписаним улазним подацима. Временски распоред омогућава правовремено прикупљање потребних података и информација, како би се могла објективно оцијенити прикладност, усаглашеност и дјелотворност ИМС-а. Прегледом се оцјењују прилике за побољшање и потребе за промјенама у ИМС-у, укључујући политику и циљеве ИМС-а.

# **ЗАШТИТА ЖИВОТНЕ СРЕДИНЕ**

Заштита животне средине и екологија значајне су за Друштво, из разлога што нам је битна заштита ријеке Врбас, узводно од града, као сировине за производњу воде за пиће, али се истовремено појављујемо и као највећи загађивач, пошто се отпадне воде без третмана испуштају у ријеку Врбас.

Обавезе које проистичу из Закона који регулишу област заштите животне средине ће се досљедно проводити и укључивати у еколошке активности на нивоу града Бањалука. Едукацију најмлађих популација провести са једном од Основних школа у Бањалуци у оквиру обиљежљвања Свјетског дана вода, што је била и пракса прошле године.

По одговорностима из дјелатности, пратити и укључивати се у све активности развоја канализационог система и изградње уређаја за третман отпадних вода које се воде на нивоу Градске управе Града Бањалука.

# **ЈАВНОСТ РАДА**

„Водовод“ а.д. Бањалука врши једну од најважнијих функција и опслужује више од 204.000 потрошача, из чега произилази да је неопходна јавност рада.

Све информације о водоснабдијевању и одвођењу отпадних вода ће бити доступне потрошачима путем личних контаката, сајта водовода, надлежних органа, институција и медија.

Остале информације ће бити доступне, у свему, према законским процедурама.

Јавност рада према Градској управи ће се обезбиједити кроз редовна информисања и састанке са надлежнима.

Јавност рада са запосленима ће се одвијати у складу са општим актима Друштва и кроз личне контакте, путем Основне организације синдиката, Борачке организације и осталих организација и актива Друштва.

в.д. ДИРЕКТОРА

Предраг Дудуковић, мастер менаџмента